Шумахер не е в кома, напусна болницата в Гренобъл | sportcafe.bg
16.06.2014, 12:11 (обновена 16.06.2014, 21:17)
Шумахер прекара близо половин година във френската болница след инцидент в Алпите
Той получи невероятна подкрепа след инцидента
Пред болницата в Гренобъл постоянно идваха негови фенове
Мениджърката Сабине Кем бе основният източник на информация през последните месеци
Тя благодари от името на семейството на легендата на целия персонал на болницата в Гренобъл
Шуми вече контактува със съпругата и децата си
Шумахер в съзнание за първи път от 95 дни
Бившият световен шампион във Формула 1 Михаел Шумахер вече не е в кома и е напуснал болницата във френския град Гренобъл, съобщи мениджърката му Сабине Кем.
"Искаме да благодарим на всички лекари, терапевти и на целия персонал на болницата в Гренобъл, който за тези повече от 5 месеца свърши превъзходна работа", заяви Кем.
Легендата даде признаци на подобрение още през април, но фазите, в които е контактен вече са значително по-продължителни.
Шумахер, който чува и реагира, ще продължи да се лекува в рехабилитационна клиника, която обаче се пази в тайна. През миналата седмица германско радио съобщи, че Михаел е бил преместен в клиника в Алценбах, но от там отрекоха той да е техен пациент.
Германецът получи фрактура на черепа при падане със ски в края на миналата година и дълго време състоянието му бе критично.
Повече от месец нямаше новини за подобрение в състоянието му, но днешната добра новина от болницата в Гренобъл дава големи надежди за пълното му възстановяване.
"Благодарности и за хилядите хора, които отправиха пожеланията си за скорошно и пълно възстановяване на Михаел. Със сигурност му помогнахте", каза още Кем.
"За в бъдеше молим за разбиране, че рехабилитацията му трябва да премине дискретно", добави тя.
Според Bild, Шумахер вече бил в състояние да комуникира със съпругата и децата си.
Лекарите в болницата в Гренобъл направиха две операции на главата на Михаел, благодарение на които е било намалено напрежението в черепната му кутия и така лечението е продължило по план. Колеги на френските медици определиха двете операции като "животоспасяващи".
На няколко пъти през тези над пет месеца се появяваха информации за промяна в състоянието на Михаел - че се влошава или подобрява, а поне на два пъти в интернет беше пуснат слух, че Михаел е умрял, но това се крие от семейството му.
Единствената по-сериозна информация за състоянието на Михаел, която все още не е опровергана от Сабине Кем е тази за сериозната загуба на тегло от страна на бившия пилот. Според източници от болницата в Гренобъл, Шуми е загубил 25 килограма, което е много като се има предвид, че той тежеше 75 килограма, без значение дали се състезава или не. Предполага се, че заедно с рехабилитацията, Михаел ще трябва и да качва килограми.
Възможно е лечението на Михаел, поне в един по-късен етап, да продължи и в дома му на брега на Женевското езеро. Германски медии разкриха през пролетта, че съпругата на Михаел - Корина, е похарчила 12 милиона евро, за да създаде рехабилитационен център в дома на 7-кратния световен шампион.
Oще: гренобъл михаел шумахер формула 1